Talouskriisissä vellova Venezuela on vaatinut Bank of Englandia (BoE) palauttamaan sen 1,2 miljardin dollarin arvoisen kultavarannon, kertoo Bloomberg. Venezuelan keskuspankilla on yhteensä noin 8 miljardin arvosta kultaa kansainvälisissä pankkiholveissa.

Venezuelan edesmennyt johtaja Hugo Chaves yritti muuttaa maan öljyvaroja mahdollisimman tehokkaasti kullaksi, koska Chaves ei pitänyt Venezuelan talouden dollaririippuvaisuudesta. Vuonna 2011 Chavesin mahtikäskyllä siirrettiin yli 11 miljardin arvosta kultaa kansainvälisistä pankeista Venezuelaan. Talouskriisin syventyessä Venezuela on pakon edessä joutunut myymään valtavia kultavarantojaan ja nyt ilmeisesti säkin pohja alkaa pilkottamaan.

Reutersin mukaan Venezuela on yrittänyt kullan kotiuttamista ainakin marraskuusta lähtien, jolloin se vaati BoE:a palauttamaan noin puolen miljardin kultavarannon. Tällöin siirto kaatui siihen, ettei Venezuela ilmeisesti saanut 14 tonnin kultakuljetukselle sopivaa vakuuttajaa, sillä suuren kultalastin siirtäminen on huomattavan kallista. Sen lisäksi Venezuela ei pystynyt selvittämään BoE:lle, mitä se aikoo tarkalleen tehdä kultavarannon kanssa.

Tällä hetkellä BoE:n virkamiehet ja Venezuelan keskuspankki eivät ilmeisesti ole edes puheväleissä keskenään.

Tilaisuus voi tehdä Madurosta varkaan

Yhdysvaltojen asettamat sanktiot eivät ole helpottaneet Venezuelan sekavaa tilannetta, missä muutama päivä sitten oppositiojohtaja Juan Guaido julistautui väliaikaiseksi presidentiksi monien tilannetta seuraavien riemuksi.

Yhdysvaltojen valtiovarainministeriö kommentoi, että se aikoo käyttää kaikkia sen taloudellisia ja diplomaattisia työkaluja varmistaakseen, että Venezuelan valtion omistamat yritykset ja valtion kansainväliset varat pysyvät väliaikaispresidentti Guaidon hallinnassa.

Harvardin yliopiston professori Ricardo Hausmann kommentoi Bloombergille: ”Ihan ensimmäiseksi meidän pitää estää Maduron hallitusta likvidoimasta Venezuelan kiinteää, kansainvälistä omaisuutta, ettei Maduron hallitus ehdi varastaa sitä.”

Yhdysvaltojen sanktiot jättävät Venezuelalle vain muutamia vaihtoehtoja kauppakumppanien suhteen – käytännössä vain Venezuelan lähimmät liittolaiset, Venäjä, Kiina ja Turkki, suostuvat ylipäätään ostamaan venezuelalaista kultaa.

Epätoivoisia kryptovirityksiä

Talouskriisin eskaloituessa helmikuussa 2018, Maduro yritti hillitä Venezuelan bolivarin inflaatiota ensin leikkaamalla sen arvosta viisi nollaa pois ja sitomalla sen Venezuelan hallituksen pyörittämään kryptovaluutta petroon.

Kyseistä valuuttaa pidetään markkinoilla lähinnä huijausyrityksenä. Venezuelan hallitus väittää saaneensa viiden miljardin edestä ostotarjouksia mm. Kiinasta, Venäjältä ja Meksikosta, niin tavallisen sijoittajan on vaikea edes hahmottaa, miten saada petroja käsiinsä saati mikä niiden toimintalogiikka on.

Financial Timesin mukaan bolivarin sitominen petroon mukaan söi Venezuelan valuutan arvoa 95-96 prosentilla ja FT:n haastattelemien asiantuntijoiden mukaan bolivarin arvo olisi voitu ihan yhtä hyvin sitoa yksisarvisten maailmanmarkkinahintaan.

Lähteet: Bloomberg, Reuters, IS, Financial Times